user
INDHADEEQ KU AAWAY?
Qeybta:3aad


assistant
INDHADEEQ KU AAWAY?
Qeybta:3AAD

Sheekadu waxa ay inoo maraysay, bal adba ka jawaab, waa runteed. Cali Shaandho ayaan horteeda ku caayey. Aar ninka dhalay qallafsanaa iyana qurxoonaa.
- Inaadeer wax ma kuu sheegaa, i nabad 
geli oo dib ha ii la hadlin. Is ma naqaanno 
marka horeba ee imikana yaynaan is 
barannin. Orod oo kursigaaga qaado oo si 
edeb leh u fadhi meeshaada. 
- Walaaleey waan kaftamayey.
- Kaftanka was!
- Hoognay! Walaal raalli noqo, wallaahi 
kaftan ayay iga ahayd ee iga raalli noqo. 
- Ma cayda aabbahay ayaa kaftan ah, waan 
ogahay in adiga iyo aabbahaaba aydaan 
wax kale ku foogganayn. Fadlan meesha 
ka kac intaannan kor u dhawaaqin.

Belo ku degtay! Si edaab leh ayaan 
kursigayga u qaatay. Waar maxaa i helay? 
Dhacdooyinka daqiiqado gudohood ku dhacay ayaa u dhacay xawaare ay maskaxdaydu diiwaangelintooda ka gaadhsiin weydey. Weli maan fahmin waxa i helay. 

Laba saacadood kahor ayaan helay inantii aan maalmo ku wareegi jirey. Sheeko macaan oo isbarasho ah ayaa na dhex martay, iyada darteed ayaan uga soo habsaami gaadhay madashan aan imika joogo. Markii aan imidna iyadii ayaan ugu imid, af-kala-qaad! Farxad aanan ogeyn ayaan ku dul kufay si markiiba si degdeg ah la’iiga faro￾maroojiyo haddana. Markii kulanku dhammaaday ayay degdeg u baxday iyada oo cadhaysan, waan ka soo daba baxay si aan qalbi￾jileec uga raadsado, baabuur sugayey ayay xuddunta u fadhiisatay, dhanka barina qorraxda ka hor tagtay. 

Daruur madow oo keligay dushayda foolxumo hoganaysa ayaan dhankii guriga tegay. Weligey Axad ka foolxumi i ma ay soo marin. Gurigii ayaan toos ugu hagaagay 
aniga oo nafta canaan ku deldelaya. Sariirtaydii ayaan dul jiifsaday aniga oo naftayda cunaya.


Wixii i helay ayaan dib ugu noqday, hadalladii afkayga dheer ka soo yeedhay ayaan dib ugu 
ceshaday. Maxaa igu watey? Bal maxaa i waalay? Aayar uun maan su’aasheeda ka jawaabbo oo aan hadalka yareeyo. Telefoonka ayaan soo saaray si aan u eego wejigeedii aan jeclaa. 

Sheekaba waa ta dambeysa. Xidhiidhkiiba way jartay, way i xannibtay oo ay iga tuurtay meeshii aan kala xidhiidhi lahaa. Waa duntii u dambeysey ee isku kaaya haysay, way jartay 
tiina. Waxaan u qaadan waayey in kaftankaygii uu agteeda macnahaa weyn ka samaynayey. 

Waa maxay hadalka aan ku idhi ee keenay in ay sidaas oo dhan ii fogeyso? Runtii waan 
khaldamay, laakiin may ahayn in ay sidan oo 
dhan ii ciqaabto. Qof aad xiisaynayso oo agtaada boos weyn kaga jira, marka uu ku fogeeyo sidan oo kale, qalbiga ayaa dhowr qurub ku noqonaya. 

Anna maanta waxa aan dareemay in aan lumiyey qayb noloshayda ka mid ah. Walow aannaan is aqoon wakhti saacado ka badan, walow aanay ahayn qof aannu wax badan wadaagnay, haddana sidii qof aan weligey aqaannay oo noloshayda ka baxday ayay noqotay. Su’aalo badan ayaan jawaabbo u waayey. Ma hadalka aan ku idhi ayaa ka weynaa wanaaggii aannu wadaagnay? Mise iyada ayaan ii dareemayn sida aan u dareemayo? Malaha aniga ayaa keligey is 
qanciyey ee inantu wax xiiso ah ii ma hayso! 
Waayo xadhkaha ii ma ay goyseen haddii ay 
sidayda oo kale dareemayso. 

Caloosha ayaa si fudud ii xanuuntay, naqas weyn ayaan kolba soo tuurayaa. Su’aal kasta oo aan jawaab u waayo ayaa culays saa’id ah ku noqota madaxayga. 

Aniga oo badweyn fikir ah dhex muquuranaya 
ayaan haddana is weydiiyaa sababta aan sidan oo dhan ugu dareemayo qof aannu isku cusub nahay. Waxa aan ka jawaabi kari waayaa sababta aan muhiimadda intan le’eg u siinayo qof aan isaguba ii dareemayn sida aan u dareemayo. 

Waan ka joogi kari waayey, ka jiifi kari waayey. Madixii ayay ila qaybsatay, anna canaan ayaan nafta iskaga jaray. Nasiib xumiyaa! Haddana waxa aan eegaa xaqiiqada oo ah in aannaan kolleyba is helneen siyaasadda awgeed. Wax dhici kara maaha in aan iyada ka dhigto lammaane aniga oo siyaasadda ku jira, xitaa haddii aan ka baxo ayuu shaki ku jiraa. 

Taariikhda aabbahay iyo aabbeheed dhex 
martay, dhex marina doonta, ayaa riyo ka 
dhigaysa rejo noocaas ah. Sidaas ayaan u ogaa, haddana sina waan uga nasan waayey. Qof kala maqan ayaan noqday, farxadda albaabbadeedii ayaa iga xidhmay, cuntadana dhadhankii ayaa ka tegay.

Sidaas ayaan ahaa muddo laba maalmood ah 
markii aan go’aansaday in aan si uun ula 
xidhiidho. Maaddaama oo ay xannibtay 
lambarkaygii iyo meel kasta oo aan kala 
xidhiidhi lahaa, waxa aan ka wareegay jid kale. 
Aniga oo qof kale ah ayaan farriin dheer u diray, rejo aan weyneyna waan ka qabay in ay heli dooonto. Qalbiga ayaan kala hadlay aniga oo u sharraxaya sida nacasnimada leh ee aan hadalka u idhi, waxa kale oo aan si guudmar ah uga sheekeeyey dareenkayga iyo sida aan haatan dareemayo. 

Waxa aan hubay in ay jawaab ii soo diri doonto marka ay akhrisato qoraalkaas isaga ah. Jawaab ayaan ka waayey. In aanay helin ayaan ogaaday. Tijaabbo lagu fashilmay ayay noqotay. Halkaa waxa iiga dhuroobay in aanay murugadaydu ku koobnaan doonin labadaa maalmood oo keli ah. Sidii ayaanay u dhacday. 

Dhadhaar dhabarka ii saaran ayay iga la 
cuslaatay. Waan se ku qasbanaa in aan meel 
walba la aado culayskaa. Siyaasaddii ayaan halkii ka sii wadey, aabbo garabkiisa ayaan taagnaa aniga oo garabka Indhadeeqna ka dheer. 

Lasoco qaybta xigta iyo habeen danbe insh Allah.